ঢাকা, ১১ জুলাই (শীর্ষ নিউজ ডটকম) : একাত্তরে মানবতাবিরোধী অপরাধে জড়িত থাকার অভিযোগে আটক জামায়াতের সিনিয়র নায়েবে আমির মাওলানা দেলাওয়ার হোসাইন সাঈদীর বিরুদ্ধে দাখিলকৃত ফরমাল চার্জ (আনুষ্ঠানিক অভিযোগের) বিষয়ে আগামী ১৪ জুলাই শুনানি হবে। তার জামিন আবেদনের শুনানিও একই দিন অনুষ্ঠিত হবে।  আন্তর্জাতিক অপরাধ ট্রাইব্যুনালের চেয়ারম্যান বিচারপতি নিজামুল হক নাসিমের নেতৃত্বে তিন সদস্যের ট্রাইব্যুনাল আজ  সোমবার এ তারিখ নির্ধারণ করেন। ওইদিন সাঈদীকে হাজির করার জন্য আদালত নির্দেশ দিয়েছেন।  এর আগে প্রসিকিউশনের পক্ষ থেকে চিফ প্রসিকিউটর গোলাম আরিফ টিপু সাঈদীর বিরুদ্ধে ফরমাল চার্জ দাখিল করেন।  গত ৩১ মে ১১ জুলাইয়ের মধ্যে সাঈদীর বিরুদ্ধে অভিযোগ গঠনের আবেদন অথবা তদন্তের অগ্রগতি প্রতিবেদন জমা দিতে প্রসিকিউশনকে নির্দেশ দিয়েছিলো ট্রাইব্যুনাল। ৩১ মে শুনানির জন্য সাঈদীকে হাসপাতাল থেকে ট্রাইব্যুনালে আনা হলেও অসুস্থ হয়ে পড়ায় তাকে ফের হাসপাতালে ফেরত পাঠানো হয়। পরে শুনানিতে সাঈদীর জামিন আবেদন খারিজ করা হয়। সাঈদীর  পক্ষে আইনজীবী হিসেবে ছিলেন ব্যারিস্টার তানভীর আহমেদ আল আমিন।  উল্লেখ্য, ধর্মীয় অনুভূতিতে আঘাত দেয়ার এক মামলায় সাঈদীকে গত বছর গ্রেফতার করা হয়। এরপর তাকে যুদ্ধাপরাধ মামলায় গ্রেফতার দেখানো হয়। তদন্ত সংস্থার সদস্যরা সাঈদীর নিজ এলাকা পিরোজপুরে তদন্ত চালিয়ে যুদ্ধাপরাধে তার জড়িত থাকার প্রমাণ সংগ্রহ করেন। এছাড়া গত ১২ মে ধানমণ্ডির সেফ হোমে নিয়ে তাকে দিনভর জিজ্ঞাসাবাদ করা হয়।  (শীর্ষ নিউজ ডটকম/এমএএইচ/টিএইচ/এএইচ/১৪:২৬ঘ.)